CELEX: 62013TN0110
Language: sk
Date: 2013-02-23 00:00:00
Title: Vec T-110/13: Žaloba podaná 23. februára 2013 — Litovská republika/Európska komisia

4.5.2013   
            
            
               SK
            
            
               Úradný vestník Európskej únie
            
            
               C 129/23
            
         Žaloba podaná 23. februára 2013 — Litovská republika/Európska komisia
   (Vec T-110/13)
   2013/C 129/47
   Jazyk konania: litovčina
   
      Účastníci konania
   
   
      Žalobkyňa: Litovská republika (v zastúpení: D. Kriaučiūnas, R. Krasuckaitė a D. Skara)
   
      Žalovaná: Európska komisia
   
      Návrhy
   
   Žalobkyňa navrhuje, aby Všeobecný súd:
   
               —
            
            
               zrušil rozhodnutie Európskej komisie č. FK/fa/D(2012) 1707818 z 10. decembra 2012 v rozsahu, v akom sa s ním spojené oznámenie o dlhu č. 3241213460 týka projektov zverených podnikom, ktoré sú v konkurznej správe, a uložil Komisii povinnosť vrátiť sumu vo výške 3 148 549,66 eura,
            
         
               —
            
            
               zrušil rozhodnutie Európskej komisie č. FK/fa/D(2012) 1707818 z 10. decembra 2012 v rozsahu, v akom sa s ním spojené uznanie dlhu č. 3241213460 týka projektu č. P27010010, a uložil Komisii povinnosť vrátiť sumu vo výške 1 060 560,56 eura,
            
         
               —
            
            
               zaviazal Európsku komisiu na náhradu trov konania.
            
         
      Dôvody a hlavné tvrdenia
   
   Na podporu svojej žaloby žalobkyňa uvádza dva žalobné dôvody, ktoré sa týkajú porušenia práva Únie.
   
               1.
            
            
               Európska komisia tým, že prijala sporné rozhodnutie a nepodieľala sa s Litovskou republikou na stratách za správu fondov SAPARD, resp. že sa tejto otázke nevenovala a neuviedla nijaké dôvody na odmietnutie podieľať sa na stratách, porušila článok 8 ods. 2 nariadenia č. 1258/1999 (1) v spojení s článkom 73 ods. 2 nariadenia č. 1605/2002 (2), článkom 87 nariadenia č. 2342/2002 (3) a zásadou lojálnej spolupráce zakotvenou v článku 4 ods. 3 ZFEÚ.
            
         
               2.
            
            
               Európska komisia tým, že včas neinformovala o možnosti zrušiť pohľadávku a vyradiť príslušnú obchodnú spoločnosť zo zoznamu dlžníkov, porušila ustanovenie o vzájomnej konzultácii obsiahnuté v bode 7.7.4 časti F niekoľkoročnej finančnej dohody o osobitnom programe pomoci pre poľnohospodárstvo a rozvoj vidieka (SAPARD) (4), ktorú v roku 2001 Litovská republika podpísala s Európskou komisiou, v spojení so zásadou lojálnej spolupráce zakotvenou v článku 4 ods. 3 ZFEÚ.
            
         
      (1)  Nariadenie Rady (ES) č. 1258/1999 zo 17. mája 1999 o financovaní spoločnej poľnohospodárskej politiky (Ú. v. ES L 160, s. 103; Mim. vyd. 03/025, s. 414).
   
      (2)  Nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (Ú. v. EÚ L 248, s. 1; Mim. vyd. 01/004, s. 74).
   
      (3)  Nariadenie Komisie (ES, Euratom) č. 2342/2002 z 23. decembra 2002, ktorým sa ustanovujú podrobné pravidlá na vykonávanie nariadenia Rady (ES, Euratom) č. 1605/2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (Ú. v. ES L 357, s. 1; Mim. vyd. 01/004, s. 145).
   
      (4)  Valstybės žinios, 29.8. 2001, č. 74-2589.